মুক্তিযোদ্ধাদের বিদেহী আত্মার প্রতি সম্মান জানানোর উদ্দেশ্যে গানটি লেখা হয়েছিল। এই গানের গীতিকার ও সুরকার দুইজনই মুক্তিযোদ্ধা ছিলেন এবং যৌথ উদ্যোগে সংগীত প্রযোজনা করতেন। সুরকার আহমেদ ইমতিয়াজ বুলবুল তার সহযোদ্ধাদের শহীদ হওয়া ও বাংলাদেশের স্বাধীনতা পরবর্তী সময়ে এক এক করে মৃত্যুবরণ করায় মানসিক ভাবে ব্যথিত ও উদভ্রান্ত ছিলেন। তিনি তার প্রয়াত সহযোদ্ধাদের স্মরণে দেশাত্মবোধক গান করতে আগ্রহী হন। তার আগ্রহে ও উপস্থাপিত ধারণা অনুযায়ী গীতিকার নজরুল ইসলাম বাবু এই গীতি রচনা করেছিলেন। নজরুল ইসলাম বাবু প্রথমত এইগানের প্রথম পঙ্‌ক্তি লিখেছিলেন- ‘"সব ক’টা দরজা খুলে দাওনা"’। সুরারোপের সময় ইমতিয়াজ আহমেদ বুলবুলের পরামর্শে ‘দরজা’ শব্দটি ‘জানালা’ দিয়ে প্রতিস্থাপিত করা হয়েছিল।